મુઘલયુગમાં ભૂચર મોરીની લડાઈ સૌરાષ્ટ્રમાં થયેલી છેલ્લી પણ ભારે નિર્ણાયક અને સ્પર્ધાત્મક લડત હતી. તેણે તાત્કાલિક અને લાંબાગાળાના ધોરણે અનેક અસરો સર્જી હતી. સૌથી પહેલાં તો જામના શરણમાંથી ભાગેલા મુઝફ્ફરશાહ મુઘલોનો મુખ્ય શત્રુ હતો તે કચ્છના રાવના શરણમાં હતો. ત્યાંથી તેને પકડવા અઝીઝ કોકાએ કચ્છ પર ચડાઈ કરવાની ધમકી આપી, પણ ભારમલ એમ જ મુઝફ્ફરશાહને મુઘલોને સોંપે તેમ નહતો. તેણે મુઘલો પાસેથી મુઝફ્ફરનાબદલામાં મોરબી પરગણું લઇ સોદો કર્યો. મુઘલ સૈનિકો તેને લઇ અમદાવાદ તરફ આવી રહ્યા હતા, ત્યારે ૨૩ ડિસેમ્બર ૧૫૯૨ના રોજ ધમડકા ગામે પાયજામામાં છુપાવેલો અસ્ત્રો પોતાના જ ગળા પર ફેરવી આત્મહત્યા કરી લીધી. તેના મોતની ખાતરી કરાવવા તેનું શિર નિઝામુદ્દીન બક્ષી મારફત અકબરના દરબારમાં મોકલી આપવામાં આવ્યું અને ગુજરાતમાં મુઘલાઈના સૌથી મોટા શત્રુનો અંત આવ્યો. સાથે જ ગુજરાત ઉપરાંત આખું સૌરાષ્ટ્ર મુઘલ તાબામાં આવ્યું. બીજા જ વર્ષે ઘોઘા, માંગરોળ અને સોમનાથ જીત્યાં. જામ સતાજીના વચેટ પુત્રને વર્ષો સુધી દિલ્હીમાં નજરકેદ રાખવામાં આવ્યો હતો, પરંતુ બાદશાહની બેગમની કૃપાથી વિક્રમ સંવત ૧૬૭૩ના ફાગણ સુદ એકમના રોજ ફરીથી સત્તાસ્થાને આવ્યો હતો. યુદ્ધમાં ખપી ગયેલા અજાજીના પુત્ર વિભાજીએ રાજકોટમાં જાડેજા રાજ્યવંશની સ્થાપના કરી તેની સાથે સૌરાષ્ટ્રમાં અનેક ખંડિયાં રાજ્યો અસ્તિત્વમાં આવ્યાં. ટૂંકમાં ભૂચર મોરીના યુદ્ધ પછી સૌરાષ્ટ્રની તાસીર અને તસવીર બદલાઈ ગઈ હતી.